Diari Oficial de la Generalitat Valenciana


Sumari del DOGV 5249, del 02-05-2006 (2006/4564)

ORDE de 6 d'abril del 2006, de la Conselleria de Benestar Social, per la qual es regula el procediment d'elecció dels vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2006/04/06/(1)/dof/vci/html**

### Dades del document

Número de DOGV
:   5249

Data del DOGV
:   02-05-2006

Secció del DOGV
:   I. DISPOSICIONS GENERALS

Número del document
:   2006/4564


Data del document
:   06-04-2006

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * Consell Valencià del Voluntariat
    * voluntariat social
    * legislació

ORDE de 6 d'abril del 2006, de la Conselleria de Benestar Social, per la qual es regula el procediment d'elecció dels vocals del Consell Valencià del Voluntariat, en representació de les entitats de voluntariat que despleguen la seua activitat en l'àmbit territorial de la Comunitat Valenciana. [2006/4564]  
La Llei 4/2001, de 19 de juny, del Voluntariat Social, preveu en l'article 24 com a òrgan de participació el Consell Valencià del Voluntariat, remetent-se quant a la seua estructura i funcions al que es definisca reglamentàriament. En este sentit, esta definició s'ha dut a terme per mitjà del Decret 187/2002, de 19 de novembre, pel qual es regula l'estructura i el funcionament del Consell Valencià del Voluntariat.  
El Consell Valencià del Voluntariat és l'òrgan col.legiat de la Generalitat Valenciana de participació i consulta en matèria de voluntariat; té com a funció l'impulsar la participació ciutadana en les entitats de voluntariat i facilitar la col.laboració de les entitats i dels poders públics en la gestió, el seguiment i l'avaluació de les actuacions de voluntariat que es realitzen a l'empara de la Llei Valenciana del Voluntariat i de la seua normativa de desplegament. De conformitat amb el que disposa l'article 25 de la Llei 4/2001, el Consell estarà compost pel president, vicepresident, secretari i un màxim de 25 vocals, depenent del nombre de conselleries que es considere que tenen competències en les àrees ressenyades en el mateix article. Del nombre total de vocals, 11 s'elegiran en representació de les entitats i associacions legalment constituïdes, sense ànim de lucre, en el camp del voluntariat, havent de concórrer en ells la condició de persona voluntària.  
Per al compliment d'este objectiu, resulta necessari garantir una àmplia representació de tots els sectors que intervenen en matèria de voluntariat.  
Amb este fi, l'esmentada Llei 4/2001, de 19 de juny, establix en l'article 24 que els membres del Consell en representació de les entitats de voluntariat, seran elegits democràticament.   
En conseqüència, d'acord amb el que disposa el Decret 187/2002, de 19 de novembre, i fent ús de les atribucions conferides per la seua disposició final 2a,   
ORDENE  
Article 1. Objecte  
Constituïx l'objecte de la present Orde la regulació del procés per a l'elecció d'onze vocals del Consell Valencià del Voluntariat que representaran les entitats i associacions legalment constituïdes, sense ànim de lucre, en el camp del voluntariat.  
Article 2. Mandat  
El mandat dels membres del Consell, serà el fixat en la Llei 4/2001, de 19 de juny, del Voluntariat. L'esmentat termini es computarà des de la presa de possessió, entenent per esta la primera sessió que celebre el Consell després del nomenament.  
No obstant això, expirat el terme del seu nomenament, els seus membres continuaran exercint les seues funcions fins a la presa de possessió dels membres del nou Consell.  
Article 3. Vacants  
Tota vacant anticipada en el càrrec que no siga per expiració del mandat serà coberta pels respectius suplents designats. El mandat de l'així nomenat expirarà alhora que el dels restants membres del Consell.  
Article 4. Procediment d'elecció  
4.1. Presentació de candidats  
4.1.1. Podran presentar les seues candidatures, en el termini que preveja la convocatòria, les persones físiques indicant a quin sector de voluntariat presenta la seua candidatura, o si és el cas, si concorren per a la seua elecció com a representants de cada una de les tres províncies de la Comunitat Valenciana i sempre que complisquen els requisits següents:  
a) Tindre la condició de voluntari per un termini no inferior a 4 anys immediatament anteriors a la publicació de la corresponent convocatòria  
b) Ser majors de díhuit anys  
c) Estar adscrit a algun programa d'acció d'una entitat de voluntariat  
d) Estar coberts per l'assegurança de responsabilitat civil que ha de subscriure l'entitat de voluntariat avalista, de conformitat amb la Llei Valenciana del Voluntariat  
4.1.2. La candidatura haurà d'estar avalada per l'entitat en què figura el candidat com a voluntari i haurà d'anar acompanyada de la documentació exigida en la convocatòria, havent d'ajustar-se al model previst en esta.  
4.1.3. No podran avalar una candidatura les entitats de voluntariat que no acrediten una antiguitat mínima d'un any i inscripció en el Registre d'Entitats de Voluntariat pel mateix termini, immediatament anterior a l'orde de convocatòria.  
4.1.4. Les entitats que complisquen els requisits abans mencionats, en més d'un sector d'activitat de voluntariat, podran avalar un candidat per cada un d'eixos sectors.  
4.1.5. Les candidatures es presentaran en els registres públics que establisca la convocatòria.   
4.1.6. Una vegada tancat el termini per a la presentació de candidatures, es farà pública a través del Diari Oficial de la Generalitat la llista provisional de candidats, així com les entitats que avalen eixes candidatures.   
Tant els candidats exclosos, com els omesos per no figurar en la relació provisional d'admesos, disposen d'un termini de deu dies hàbils, comptadors a partir de l'endemà de la publicació d'esta resolució en el Diari Oficial de la Generalitat, per a esmenar els defectes que hagen motivat la seua exclusió o omissió.  
Els aspirants que dins del termini assenyalat no esmenen les causes d'exclusió o omissió, justificant el seu dret a ser inclosos en la relació d'admesos, seran definitivament exclosos com a candidats en el procés electoral.  
4.1.7. Finalitzat el termini anterior, es publicarà la llista definitiva en el Diari Oficial de la Generalitat.  
4.2. Elecció dels representants  
4.2.1. Tindran la condició d'electors els voluntaris que pertanguen a entitats que figuren inscrites com a tals en el Registre d'Entitats de Voluntariat durant un període mínim d'un any amb anterioritat a la publicació de la corresponent convocatòria.  
4.2.2. El procés d'elecció haurà de realitzar-se per sufragi dels seus voluntaris en una reunió extraordinària convocada a este efecte per cada una de les entitats i al seu domicili social, complint tots els requisits de convocatòria que exigisquen els seus estatuts.  
4.2.3. Cada voluntari tindrà dret a votar dos candidatures: una corresponent al sector d'activitat on desenrotlle les seues funcions de voluntariat i una altra corresponent al seu àmbit provincial d'actuació. En el cas que un mateix voluntari desenrotlle les seues funcions en més d'un sector i/o en més d'una província, haurà de triar expressament un sol sector i una sola província per a l'exercici del vot.  
4.2.4. L'acta de la reunió haurà de contindre el nombre de voluntaris que han votat cada candidatura, i haurà de ser remesa a la Comissió Tècnica Electoral, en el termini màxim de 30 dies naturals comptadors des de l'endemà de la publicació de la llista definitiva dels candidats en el Diari Oficial de la Generalitat.  
4.2.5. L'acta de la reunió haurà de ser acompanyada d'una declaració jurada del legal representant de cada entitat en què s'acrediten els punts següents:  
a) Data d'inscripció en el registre de l'entitat.  
b) Nombre de voluntaris de cada entitat i el seu número de registre, d'acord amb el llibre d'altes i baixes del personal voluntari que exigix la Llei Valenciana del Voluntariat.  
c) Sector d'activitat de voluntariat.  
d) Àmbit territorial d'actuació.  
4.2.6. Rebudes totes les actes de votació amb la documentació corresponent, la Comissió Tècnica Electoral, després de les comprovacions oportunes, proposarà com a representants de cada sector i de cada província el candidat més votat. En cas d'empat s'optarà pel candidat que haja sigut avalat en la primera fase per l'entitat de nombre més gran de voluntaris.  
Així mateix, el segon candidat més votat tindrà la consideració de suplent, amb els efectes previstos en l'article 3 de la present Orde.  
Article 5. Comissió Tècnica Electoral  
5.1. Funcions  
Es constituirà una Comissió Tècnica Electoral que tindrà com a finalitat garantir la transparència i l'objectivitat del procés electoral i el principi d'igualtat en l'accés als càrrecs del Consell Valencià del Voluntariat, sense perjuí de les competències que pertoquen als òrgans jurisdiccionals.  
La Comissió es regirà, en tot allò no regulat expressament per esta Orde, per la Llei 30/92 de 26 de novembre, de Règim Jurídic de les Administracions Públiques i de Procediment Administratiu Comú.  
5.2. Composició  
La Comissió Tècnica Electoral serà nomenada per l'Honorable Sra. Consellera de Benestar Social i estarà composta per:  
a) El cap d'Àrea de la Direcció General de Servicis Socials, que farà les funcions de president.  
b) Un cap de servici de la Direcció General de Servicis Socials, que farà les funcions de vicepresident.  
c) Un funcionari de la Direcció General de Servicis Socials que tinga el títol de llicenciat en Dret, que farà les funcions de vocal.  
d) Un membre designat per la Fundació de la Solidaritat i el Voluntariat de la Comunitat Valenciana, que farà les funcions de secretari, sense veu ni vot.  
La Comissió podrà requerir el suport d'assessors tècnics per a la resolució de qualsevol conflicte jurídic que puga plantejar-se.  
Article 6. Resolució  
6.1. L'òrgan competent per resoldre és el titular de la Conselleria de Benestar Social.  
6.2. El termini màxim per resoldre i notificar la resolució prevista en la present Orde serà de tres mesos comptadors des de la data de publicació de la corresponent convocatòria.  
Article 7. Sessió constitutiva  
La sessió constitutiva del Consell tindrà lloc dins dels 30 dies següents a la publicació del nomenament dels membres i en esta es durà a terme l'elecció del secretari i la constitució de les comissions previstes en el Decret 187/2002, de 19 de novembre, pel qual s'aprova el Reglament d'Estructura i Funcionament del Consell Valencià del Voluntariat.  
Disposicions finals  
Primera. Entrada en vigor  
La present Orde entrarà en vigor l'endemà de la seua publicació en el Diari Oficial de la Generalitat.  
Segona. Restants membres  
Una vegada publicada la corresponent convocatòria, es notificarà l'inici del procés de renovació del Consell Valencià del Voluntariat a les entitats previstes en els apartats b), e), f), g), h), i) de l'article 25.1 de la Llei 4/2001, de 19 de juny, del Voluntariat, a fi que en el termini de 30 dies naturals proposen els seus respectius representants, així com els seus suplents.   
València, 6 d'abril de 2006  
La consellera de Benestar Social  
Alicia de Miguel García


Còpia Permalink ELI